FUONJI 7
Ker pa Were a Ginaŋo?
1. Ker pa Were a ginaŋo?
Ker pa Were obedo adhum ma polo. Bino kwanyo woko adhum pa ji jye, aka lemiyo gima Were yenyo wotimere i polo kodi i piny. Wach ma mako kwoŋ Ker pa Were obedo wach maber swa. Ker pa Were chiegin bino wochaki dhumo ji i nger maber. Ker pa Were lariwo ji jye ma jolabedo i piny.
Ker moro jye ripo bedo gi kere. Yesu Kristo ama Jehova oyero bedo Kere ma Ker pere.
2. Iraŋo Yesu amaripo bedo Kere?
Wuodi Were ama ripo bedo Kere rupiri go ni gi wor aka timo gimotire hongo jye. (Yohana 1:14) Aka Yesu ni gi men kendo nyalo konyo ji rupiri go bino dhumo g’ipolo. Munyo ochierino, go ogiki i polo to bedo yu chingi Were marachuch tokuro Were miyo go men madhumo. (Joebrania 10:12, 13) Rumachien, Were omiyo go men tochako dhumo.
3. Jomene ma joladhumo gi Yesu?
Nitye kitipa pa ji milwongo ni “jomaleŋ” ma joladhumo gi Yesu i polo. (Daniel 7:27) Jehova ochako chango chon yero jono. Go otelo kodi jomoor pa Yesu. Kir konon, Jehova fuodi yero chwo gi mon ma joladhumo gi Yesu. Jono jochierino gi del ma chuny, paka Yesu ochierino.
Joma jolakadho i polo jolabedo ji adi? Yesu olwoŋo jo ni “nyaka roombo” (Luka 12:32) Jolabedo ji 144,000. Jono kende ama jolakadho i polo to jodhumo piny kanyachiel gi Yesu.
4. Ginaŋo motimere munyo nyaka Yesu chako dhumo?
Ker pa Were ochako dhumo i oro 1914. * Gima Yesu otelo timo munyo nyaka chako dhumo, a bolo Sitan kodi jwogi pere i piny. Gino omiyo Sitan nge tochako kelo ri ji teko i piny gipi. (Menyirok 12:7-10, 12) Wok i hongo no, teko omedere swa i piny. Lweny, kech, two, kodi yengirok pa piny, amobedo megi kwoŋ gikipiny manyutho ni Ker pa Were chiegin chako dhumo piny.
5. Ker pa Were timo aŋo pama?
Luwo i tich ma fuonjo ji Baibul ma pama timere i piny gipi, Ker pa Were riwo ji mathoth. Pama ji mathoth joyeyo adhum pa Yesu. Ker pa Were lakuro jo k’obino reyo woko piny pa Sitan marach me. Ri ameno, ji jye ma jomito limo silwany ma Ker pa Were lakelo i piny, joripo yeyo Yesu.
I hongo ma oro 1,000, Ker pa Were latimo gikipiny jye moido Were ochano timo ri ji wok i chakirok. Piny gipi lalokere kabedo maŋon. Rumachien, Yesu ladwoko adhum bongi Bamere. (1 Jokorinthya 15:24-26) Nitye dhano moro jye minyalo wachoye ri go wach maber me ma mako kwoŋ Ker pa Were?
^ bol. 6 K’imito ŋeyo maloyo kwoŋ nger ma Baibul otucho oro 1914, soma papila 215-218, ma kitawo milwoŋo ni What Can the Bible Teach Us?
lua_Latn pag_Latn pag_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn kbp_Latn luo_Latn luo_Latn luo_Latn